- Aprašymas
-
Jei žemėje yra stebuklų, tai jie vyksta teatre (Konstantinas Stanislavskis). Plungės kultūros centras tradiciškai minint teatro dieną, kovo 27 dieną kviečia skirti tik teatrui ir po dienos praleistos spektakliuose patiems įsitikinti teatro meno galia.
Kovo 27-osios dienos rytas Plungės kultūros centre prasidės nuo pačių jauniausiųjų teatro artistų pasirodymų, nes nuo 10 val. jie jau kvies į tradicinę vaikų teatrų šventę ,,Vaikiško teatro pavasaris 2015". Šiais metais savo spektakliais džiugins Plungės miesto lopšelių – darželių ,,Saulutė", ,,Nykštukas", ,,Pasaka" ir ,,Vyturėlis" paruošti spektakliai: ,,Avinėlis Beragėlis, ,,Skruzdėliukų nuotykiai", ,,Po lietaus", ,,Pasakėlė apie bitutę". Mažieji teatro artistai pakvies į nuoširdžią ir linksmą skirtingų pasakų karalystę.
12 val. kviečiame į vienų populiariausių ir visų laikų mylimiausių pasakų ,,Grybų karas" ir ,,Mes, Padaužų kaimo vaikai" pristatymus, kuriuos dovanos Plungės vyskupo M. Valančiaus pradinės mokyklos ir Plungės kultūros centro vaikų ir jaunimo teatro ,,Saula" paruošiamosios vaikų grupės aktoriai.
Teatro dieną Plungės kultūros centre 18 val. vainikuos ilgai lauktas teatro ,,Saula" jaunimo grupės premjerinis spektaklis pagal J. Tertelį ,,Sudie, idiotai" (N-14), spektaklio režisieriai Sigita ir Romas Matuliai. Tai nepaprastai aktuali, drąsi ir galbūt šokiruojanti istorija apie jaunų žmonių tarpusavio santykius, abejingumą, žiaurumą, neviltį, nepritapimą šiandieninėje visuomenėje...
Išskirtinai paminėkime teatro dieną Plungės kultūros centre, kovo 27 d.
- Aprašymas
-
Kovo 29 d. 13.30 val. Plungės kultūros centre vyks kultūros centro folkloro ansamblio ,,Gondinga" nuotaikinga, teatralizuota programa ,,Apryliaus šposai", pasakojanti apie Melagių dienos išdykavimus senoviniame Žemaitijos kaime. Kalbiname ansamblio vadovę, šios naujos programos scenarijaus autorę ir režisierę Dalią Stasikėlienę.
- Papasakokite apie ką bus ,,Apryliaus šposai? Kuo programa bus kitokia ir kuo ji galėtų patraukti plungiškių ir miesto svečių dėmesį?
Seniau Žemaitjoje Apryliumi vadino balandžio pirmąją dieną, kai buvo ne tiek meluojama, kiek pokštaujama ir išdykaujama. Iki šių laikų išliko paprotys šią dieną pameluoti, vienam kitą suklaidinti, apgauti, iš to pasijuokti ir nieku gyvu dėl to nepykti, nes balandžio pirmoji ˗ tai pavasariška šposų, meilės ir džiaugsmo šventė. O kokie bus folkloro ansamblio ,,Gondinga" ,,Apryliaus šposai", nesinori kol kas atskleisti. Tegul žiūrovai pamato juos savo akimis. Pasakysiu tik tiek, kad naujoje programoje susipins ne tik Apryliaus papročiai, smagūs šokiai, nuotaikinga muzika, nelengvai išnarpliojami keisti galvosūkiai, bet ir amžini, tragikomiškai painūs meilės reikalai. Kaip visada, programoje siekėme atkurti, kaip galima autentiškesnę ir gyvesnę žemaičių tarmę, kokia šių dienų žmonės jau nebekalba.
- Kaip kilo idėja parengti programą ,,Apryliaus šposai"?
Su ansambliu ,,Gondinga" mėgstame išsamiau pagvildenti pasirinktų kalendorinių ar tradicinių šeimos švenčių papročius. Teminių programų jau esame parengę ne vieną. Pagaliau tokia yra folkloro kolektyvų priedermė. Seniai kirbėjo ir ši mintis- į šiandien vadinamą Melagių dieną pažvelgti kitaip, pasigilinti į jos archaiškesnę sampratą, pasidairyti, kaip šią dieną buvo siautėjama mūsų krašte, kol mūsų dar gyvų nebuvo, ir suprasti, kaip Aprylius pasikeitė, kol atėjo iki mūsų dienų. Taip gimė ši programa, besikapstant po įvairius rašytinius šaltinius, įpinant dar gyvus senų žmonių prisiminimus, pasakojimus, juokus, išdykavimus. O berepetuojant ir patiems linksma pasidarė...
- Jūsų kolektyvas aktyviai vykdo veiklą jau daugiau nei 25-erius metus?, iš kur semiatės idėjų, minčių kolektyvo veiklai bei naujų programų kūrimui?
Kartais idėjas padiktuoja pats gyvenimas, o kartais reikia galvas gerokai pasukti. Ne visada viskas lengvai pasiduoda. Bet, kai ką gero padarome, pasidžiaugiame. Pajutome, kad daugiau darbo pareikalavęs ir sunkiau pasiektas norimas kūrybinis rezultatas yra labiau brangus ir labiau mus suartinantis. Juk ne veltui sakoma, kad įkvėpimas ateina bedirbant. Aš, kaip ilgametė ansamblio vadovė, nepaliauju žavėtis savo ansamblio dalyvių ištverme, atsidavimu, pasiaukojimu kolektyvo labui. Jeigu ne pasišventę ansamblio veiklai žmonės ir jų altruizmas, nieko nenuveiktume. Šioje programoje vaidins: R. ir E. Barniškiai, A. ir R. Vyšniauskai, J. ir A. Šalviai, V. ir A. Razgai, E. ir A. Kliauzos, A. Vaškienė, A. Bekėža, R. Šilienė, R. Meškauskienė, V. Beniušienė, gerą nuotaiką dovanos muzikantai: A. Žebrauskienė, S. Rupeikienė, J. Remeikienė, A. Lučinskas, S. Stasikėlis, K. Vaitkus, J. Zubienė. Programos dailininkė L. Noreikienė.
- Ką pasakytumėte, kaip pakviestumėte folkloro ansamblio ,,Gondinga" esamus ir dar tik būsimus gerbėjus apsilankyti ,,Apryliaus šposuose" kovo 29 d. 13.30 val?
,,Apryliaus šposai", kaip ir kitos folkloro ansamblio ,,Gondinga" programos, manau vertingos ne tiek menine, kiek pažintine prasme. Juk žmogus, žinantis savo etnines šaknis ir pamatines tautos vertybes, išmanantis kultūros paveldą, jaučiasi pastovesnis, ramesnis, tarsi tvirčiau įsikibęs į savo gimtąją žemę. Programoje žiūrovui stengsimės linksmai atskleisti dorumo, darbštumo, bendruomeniškumo ir gėrio pradus. Maloniai kviečiame tai pajusti ir pasisemti džiaugsmingos, pavasariškos nuotaikos. Laukiame visų plungiškių, kad pasijuoktume kartu.
Lauksime Jūsų Plungės kultūros centre kovo 29 d. 13.30 val.
- Aprašymas
-
Plungės kultūros centro darbuotojai siekdami paįvairinti ir praturtinti plungiškių ir miesto svečių laisvalaikį, nuolat inicijuoja naujus renginius, projektus, šventes bei siekia užtikrinti tradicinių svarbių projektų tęstinumą. Tam, kad kultūrinis gyvenimas būtų įdomus ir prasmingas darbuotojai aktyviai dalyvauja projektinėje veikloje ir alternatyvaus finansavimo paieškoje. Džiugu, kad nuolatinės pastangos ir aktyvi projektinė veikla duoda gerus rezultatus.
2015 metams Lietuvos kultūros taryba, konkurso būdu skyrė dalinį finansavimą net septyniems Plungės kultūros centro parengtiems projektams, tai – XIV pučiamųjų orkestrų festivalis (projekto vadovas R. Matulis), ,,Stanislovas Riauba – Žemaitijos Andersenas – XV jaunųjų menininkų sąjūdis Žemaitijoje" (projekto vadovė Z. Leilionienė), ,,Žemaitijos regiono dainų šventė" (projekto vadovai: R. Matulis ir V. Lisovaitė), ,,Penki profesionalaus teatro vakarai Plungėje" (projekto vadovė A. Šarkauskaitė), ,,Keturi ratai" (projekto vadovė S. Gudavičiūtė), ,,Klasikinės muzikos horizontai Plungėje" (projekto vadovė A. Šarkauskaitė) ir projektui ,,Atviras teatras 24 – vėjų vaikai" (projekto vadovas R. Matulis).
Džiugu, kad visi planuoti stambiausi renginiai šiemet įvyks ir tai leis sėkmingai tęsti išskirtines kultūrines Plungės tradicijas bei užtikrinti prasmingas kultūrinės edukacijos procesus.
Tikimės, kad kultūros centro darbuotojų iniciatyva ir kūrybiškumas bus pastebėtas ir kituose projektų finansavimo etapuose. Todėl, kad dar daug naujų sumanymų, kuriems projektai dar tik rengiami.
- Aprašymas
-
Kovo 27 d. 18 val. tarptautinės teatro dienos proga Plungės kultūros centro vaikų ir jaunimo teatras ,,Saula" kviečia į jaunimo grupės spektaklį – premjerą, pagal J. Tertelį ,,Sudie, idiotai" (N-14), spektaklio režisieriai Sigita ir Romas Matuliai.
Tai nepaprastai aktuali, drąsi ir galbūt šokiruojanti istorija apie jaunų žmonių tarpusavio santykius, abejingumą, žiaurumą, neviltį, nepritapimą šiandieninėje visuomenėje. Spektaklio idėją nusako pagrindinio veikėjo Martyno finalinis monologas "Jūs gi negirdite manęs. Jūs išvis nematot šalia esančio žmogaus. Jūs jį identifikuojate. Jums žmonės yra numeriai, skaičiai. Juk svarbiausiai viską gerai apskaičiuoti, kad po to galėtumėt mėgautis sočiu gyvenimu be skaičiaus. O kai prisimėgaujat be skaičiaus, jaučiatės laimingi ir verkiat, arba einat daužyti kam nors snukių".
Spektaklyje vaidins: Laurynas Luotė, Evelina Petkinytė, Domantas Gasiūnas, Eglė Vanskevičiūtė, Mantas Varslauskis. Artūras Paulius, Gintautas Daulius, Eimantas Barčas, Karolis Jurkus, Simonas Norvaišas, Marta Šaulytė, Vilius Sausdravas, Neringa Razmaitė, Kristupas Lukošius, Dijana Šilgalytė, Laura Gužauskaitė, Aurelija Girdžiūnaitė, Monika Ubavičiūtė, Aistė Jonkutė, Giedrius Černiauskas, Fausta Lukošiūtė, Karolina Dobilaitė, Evelina Lukošiūtė, Greta Baltikauskaitė, Osvaldas Tokarevas, Karolis Raudys, Džiugas Untulis, Vytautas Kriščiūnas.
- Aprašymas
-
Plungės kultūros centro parodų salėje kovo 13 dieną buvo atidaryta Plungės rajono tautodailininkų ataskaitinė paroda ,,Žemaitiškų tradicijų terpėje". Tai tęstinis projektas, siekiantis palaikyti tautodailininkų organizacijos gyvybingumą, kūrybingumą. Šio projekto veiklos buvo plačiai aprašytos Lietuvos tautodailininkų sąjungos leidžiamame respublikiniame žurnale ,,Tautodailės metraštis". Džiugina ir tai, kad šio žurnalo įvairiuose numeriuose taip pat buvo pristatytas 31 mūsų rajono tautodailininkas su savo kūriniais.
O šių metų organizuota paroda, kaip ir visos kitos kasmetinės parodos kalba apie tai, kad mūsų krašto tautodailininkai ypač veiklūs ir kūrybingi. Ekspozicijoje mes matome 46 tautodailininkų 169 naujus kūrinius. Įvairių žanrų, įvairių stilių, įvairių medžiagų, spalvų ir potėpių, kiekvienas savitas ir įdomus. Autoriai į šiuos savo darbus sudėjo visus savo troškimus, meilę, stiprybę ir, žinoma begalinį savo užsispyrimą ir darbštumą. Vieni jų tęsia klasikinę tautodailės tradiciją, kiti ieško individualaus braižo. Susirinkę tautodailininkai diskutavo, kas geriau ar tradicijų tąsa ar originalumas. Bet vieningai nusprendė: svarbiausia yra kuriantis žmogus, nes be kūrybos mūsų gyvenimo paveikslas būtų pilkas ir nuobodus, o organizuojamos parodos menininkus išjudina, skatina kurti naujus darbus ir prasklaido ne tik tautodailininkų kasdienybę, bet ir tų, kurie ateina į parodas.
Kviečiame pasigrožėti įstabiais darbais, apsilankant Plungės kultūros centro parodų salėje darbo dienomis nuo 13-17 val. arba prieš Plungės kultūros centre vykstančius renginius.
PLUNGĖS KULTŪROS CENTRO DIREKTORIUS ROMAS MATULIS IŠRINKTAS LIETUVOS KULTŪROS CENTRŲ ASOCIACIJOS PREZIDENTU
- Aprašymas
-
Lapkričio 28 dieną Seirijuose, Lazdijų rajone, vyko didžiausios ir vienos įtakingiausių šalies kultūros bendruomenių – Lietuvos kultūros centrų asociacijos ataskaitinė – rinkiminė konferencija. Asociacija vienija 140 šalies kultūros centrų ir daugiau nei 400 jų filialų, padalinių ar skyrių. Ši organizacija apjungia beveik 4000 šalies kultūros centrų darbuotojų ir per 70 tūkstančių mėgėjų meno kolektyvų dalyvių bei kultūros savanorių. Lietuvos kultūros centrų asociacija jau dvyliką metų sėkmingai veikia šalies kultūros politikos srityje, socialinėje sferoje ir tarptautinėje erdvėje.
Konferencijoje, ateinančių ketverių metų kadencijai, buvo renkama Lietuvos kultūros centrų asociacijos taryba ir prezidentas. Po rinkimų paaiškėjo, kad visos asociacijos narių spendimu, vienbalsiai prezidentu vėl išrinktas, jau ir iki šiol asociacijai vadovavęs, Plungės kultūos centro direktorius Romas Matulis. Konferencijos dalyviai šią žinią sutiko stovėdami, taip išreikšdami pagarbą aktyviam šalies kultūros politikui, vadybininkui, menininkui, pedagogui, Plungės kultūros centro direktoriui Romui Matuliui.
Ši pagarba, pasitikėjimas, profesionalumo, kūrybinių pasiekimų, įtakos įvertinimas neatsitiktinis. Romas Matulis, be gausybės meninės veiklos įvertinimų, yra apdovanotas dviem vyriausybinėmis premijomis ,,Už aktyvią ir kūybingą veiklą kultūros centre" ir ,,Už geriusiai šalyje rengiamus ir vykdomus vaikų ir jaunimo kultūrinės edukacijos projektus". Plungės kultūros centro direktorius pripažintas geriausiu apskrities kultūros darbuotoju ir vienintelis iš regioninės kultūros kūrėjų apdovanotas aukščiausiu LR Kultūros ministerijos apdovanojimu Aukso žvaigžde – garbės ženklu ,,Nešk savo šviesą ir tikėk".
Po konferencijos Lazdijų kultūros centre vykusioje iškilmingoje, prestižinių šalies apdovanojimų ,,Auksinis Feniksas" iškilmingoje įteikimo ceremonijoje Romą Matulį su garbingomis ir atsakingomis pareigomis sveikino LR Seimo nariai, vyriausybės atstovai, rajonų merai ir savivaldybių administracijų vadovai, kiti garbingi vakaro svečiai. Visi džiaugėsi, kad šiai nacionaliniu lygmeniu veikiančiai įakingai organizacijai vėl vadovaus gerai šalye žinomas ir vertinamas kultūros kūrėjas, strategas ir vadybininkas.
Džiaugiamės, kad būtent Plungėje gyvena, dirba ir kuria šalies kultūros politikos lyderiai, kurie savo aktyvia vekla, kompetencija ir profesionalumu ryškiausiai garsina ir reprezentuoja savo miestą.
Plungės kultūros centro informacija
Plungės kultūros centre veikia audimo dirbtuvės, kuriose vyksta audimo amato mokymai bei yra organizuojami edukaciniai užsiėmimai moksleiviams
- Aprašymas
-
Plungės kultūros centre veikia audimo dirbtuvės, kuriose kiekvieną trečiadienį nuo 9.00 iki 16.00 val. vyksta audimo amato mokymai į kuriuos yra kviečiami visi norintys išmokti šio amato. Taip pat yra organizuojamos edukacinės programos moksleiviams, kurių metu vaikai yra supažindinami su audimo įranga ir audimo amato ypatumais bei patys gali sėsti prie staklių ir išmėginti audimo amatą realiai. Edukacinė programa moksleiviams vykdoma iš anksto užsiregistravus tel. nr. 867118305.
- Aprašymas
-